9. klase

Tēma: Tava nākotne, tava pasaule

1. nodarbība - Rakstura stingrība nākotnei

**Nodarbības atsegums**

**Nodarbībā sasniedzamie rezultāti**

***Skolēnam veidojas izpratne par to,***

* kā rakstura iezīmes saistītas ar prasmēm, kas nepieciešamas nākotnes karjerai;
* kā pašrefleksija var palīdzēt atrast pozitīvas un piemērotas karjeras iespējas;
* kuri tikumi viņiem ir vissvarīgākie;
* ka ir īstermiņa, vidēja termiņa un ilgtermiņa mērķi;
* ka cilvēka stiprās puses, intereses, prasmes un pozitīvās īpašības mainās ar laiku.

***Skolēnam pilnveidojas morālais ieradums***

* novērtēt un attīstīt savas mācīšanās un darbam nepieciešamās prasmes;
* novērtēt savas stiprās puses un jomas, kuras jāattīsta;
* atpazīt citu cilvēku labās rakstura īpašības un iedvesmoties no tām;
* izvirzīt savus dzīves un karjeras mērķus.

**Atslēgvārdi:** nodarbinātība, VIA, morālie, pilsoniskie, intelektuālie un darbības tikumi, tiekšanās.

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Pamatizglītības standarta | Papildus no programmas “e-TAP” |
| Vērtības | Darbs | Cilvēks, atbildība, patiesība |
| Tikumi | Gudrība, atbildība, godīgums, taisnīgums | Kritiskā spriestspēja, pašiedziļināšanās, apņēmīgums |

**Mācību materiāli:**

* *PowerPoint* prezentācija.
* Pielāgots VIA kontrolsaraksts (1. materiāls).

**Atslēgas jautājumi:**

1. Kāda ir saikne starp cilvēka darba pienākumiem un viņa personīgajām stiprajām pusēm vai rakstura iezīmēm?
2. Vai vari nosaukt piemērus savā ģimenē vai draugu vidū, kur šī saikne ir redzama?
3. Kā savu prasmju apzināšanās palīdz mums pieņemt pareizus lēmumus attiecībā uz karjeru?
4. Kādi ir tavi nākotnes mērķi?

Mācību aktivitātes

Ierosme (ieteicamais laiks 10 min.)

**[2. slaids]**  Skolotājs uzsāk diskusiju:

* Vai vari iedomāties, kāda ir saikne starp cilvēka darba pienākumiem un viņa personīgajām stiprajām pusēm vai rakstura iezīmēm?
* Vai vari nosaukt piemērus savā ģimenē vai draugu vidū, kur šī saikne ir redzama?
* Kā tu jūties, darot kaut ko, kas tev patiešām padodas vai interesē?

Pārrunā savas idejas pāros ar klasesbiedru un izveido domu karti, ietverot visus atbilstošos vārdus.

Kolēģu komentāri:

“Skolēni aktīvi iesaistījās pārrunās, diemžēl visiem nepietiek laiks, lai izteiktos.”

1. aktivitāte. VIA aptauja (ieteicamais laiks 15 min.)

*1. aktivitātes izpildei ir nepieciešams izdales materiāls.*

**[3. slaids]**  Skolotājs piedāvā skolēniem aizpildīt pielāgoto VIA aptauju (1. materiāls), kas palīdz noteikt skolēna spēcīgākās rakstura iezīmes.

Skolēniem jāpārdomā, kuri tikumi viņiem ir vissvarīgākie. Aiciniet viņus aizpildīt pielāgoto VIA aptauju, lai noteiktu viņiem visbūtiskākos tikumus (*1. materiāls, 1. lpp.*)! Aiciniet dalīties ar rezultātu testā!

* Kāpēc viņi izvēlējušies šos tikumus?
* Vai skolēni ir izvēlējušies vienādus vai atšķirīgus tikumus?
* Vai viņi izvēlējušies galvenokārt morālos, pilsoniskos, intelektuālos vai darbības tikumus?

**[4. slaids]**  Izmantojot 1. materiāla 2. lpp., skolēni izraksta no saraksta 6 sev svarīgākos tikumus, sakārtojot tos pēc nozīmes. Blakus katram tikumam skolēni no 1 līdz 10 atzīmē, cik lielā mērā viņiem piemīt katrs no sešiem tikumiem, kurus viņš atzīmējis kā svarīgus.

* Kuri tikumi tev attīstīti īpaši spēcīgi? Kā to var zināt?
* Kuri tikumi vēl jāattīsta? Kā to var zināt?

Kolēģu komentāri:

“Tā kā nodarbība norisinājās attālināti, ierobežoti ir izdales materiāli, tad 3. un 4. slaida aktivitātes tika apvienotas vienā, uzreiz izvēloties svarīgāko sev. Nodarbība beidzās ar 3. aktivitāti – refleksiju.”

2. aktivitāte. Kā savu prasmju apzināšanās palīdz mums pieņemt pareizus lēmumus attiecībā uz karjeru? (ieteicamais laiks 15 min.)

**[5. slaids]**  Skolotājs uzsāk diskusiju:

* Ko nozīmē “izvirzīt mērķus”?
* Ko tas liecina par tevi, ja esi spējis izvirzīt savus mērķus?
* Ko nozīmē tiekšanās?
* Kādi ir tavi nākotnes mērķi?

**[6. slaids]**  Skolotājs paskaidro, ka dažiem cilvēkiem var būt īstermiņa, vidēja termiņa vai ilgtermiņa mērķi. Pie kuras kategorijas pieder tālāk minētie piemēri?

* Dabūt labu atzīmi angļu valodas eksāmenā, beidzot pamatskolu.
* Izveidot labas attiecības ar brīvprātīgo komandu, kurā esmu iesaistījies.
* Iegādāties nekustamo īpašumu, nesasniedzot 30 gadu vecumu.
* Izveidot veiksmīgu uzņēmumu, nodarbinot daudz cilvēku.
* Saņemt paaugstinājumu pirmajā darba gadā.

Skolotājs pajautā skolēniem, vai viņi var minēt citus piemērus katrā kategorijā. Skolēni dalās ar piemēriem no savas dzīves par tiekšanos uz mērķiem izglītībā vai uzsākot darba gaitas. Tie var būt ilgtermiņa mērķi, kas jāsadala mazākās vienībās, lai tos sasniegtu, vai īstermiņa un reālistiskāki mērķi tuvākai nākotnei.

Skolotājs pastāsta, ka, izprotot savas stiprās puses vai nosakot, kurus talantus vēlas turpināt attīstīt, ir vieglāk virzīties uz piemērotām karjeras izvēlēm, pat ja vēl nezina, ko tieši vēlas darīt.

**[7., 8. slaids]** Skolotājs piedāvā aplūkot trīs sarakstus slaidā: dažādas profesijas, prasmes un rakstura iezīmes (8. slaidā). Vispirms noskaidrojiet, kāda ir atšķirība starp prasmēm un rakstura īpašībām! Tad apspriediet, kopā ar skolēniem, kā trīs kolonnas ir savā starpā saistītas.

* Kuras rakstura iezīmes atbilst norādītajām profesijām un prasmēm?
* Vai spēj iztēloties sevi kādā no šīm profesijām?
* Ja tā, vai vari padomāt par prasmēm un rakstura iezīmēm, kas tev var būt nepieciešamas šajā profesijā?

Kolēģu komentāri:

“Interesantas aktivitātes. Skolēniem ļoti patika diskusijas daļa, kad bija jādomā par sev zināmiem cilvēkiem un viņu profesijas saistību ar rakstura iezīmēm.”

“Noderētu pievienots precīzāks profesiju saraksts, nosauktas konkrētas profesijas.”

“Kopumā, manuprāt, nodarbība ir izveidota veiksmīgi, jautājumi atbilstoši, diskusiju un domāšanu raisoši. Nodarbības plāns veiksmīgi sadalījās 2. daļās. Domāju, ka arī klātienes nodarbībā nevar 1. nodarbības tēmas izņemt vienas nodarbības laikā. Es sadalīju “raksturs, temperaments” (līdz 5. slaidam) un “mērķi, nākotnes nodomi, raksturs” (sākot ar 5. slaidu). Es aizvietoju dienasgrāmatas ierakstu (varbūt, īsti neizpratu šo metodi) pašrefleksijas sadaļā ar domu karti, jo man tas likās interesantāk un saprotamāk.”

3. aktivitāte. Pašrefleksija (ieteicamais laiks 15 min.)

**[9. slaids]**  Skolotājs stāsta, ka ir dažādi veidi, kā veidot refleksiju, lai saprastu, kādā virzienā attīstīt mācību gaitas vai kādu karjeras ceļu izvēlēties. Tu vari sākt ar refleksiju par savām rakstura iezīmēm, prasmēm un interesēm un izpētīt, kuri mācību priekšmeti vai profesijas tam atbilst. Tāpat tu vari vispirms noteikt, kāda ir tava vēlamā karjera, un pārdomāt, kādas prasmes un rakstura iezīmes tev jāattīsta.

**[10. slaids]**  Skolotājs pajautā: “Kurš no veidiem tev šķita noderīgāks?” Skolēnus aicina pārrunāt savas idejas pārī ar klasesbiedru.

Izveido dienasgrāmatas ierakstu, atspoguļojot savas idejas attiecībā uz turpmāko izglītības ievirzi vai tālāku nākotni un karjeru, uz kuru tu gribētu virzīties! Apraksti savas idejas, izmantojot vienu no pašrefleksijas paņēmieniem, ko tikko pārrunāji pārī ar klasesbiedru!

Aiciniet izlasīt priekšā savu dienasgrāmatas ierakstu (brīvprātīgi)!

Kolēģu komentāri:

“Piekoriģēju sīkas nianses, kas palīdzēja man labāk izskaidrot skolēniem tēmu, jautājumu, tas nemainīja nodarbības būtību.”

“Prezentācijas informāciju izmantoju daļēji. No satura izdevās iekļaut abu darba lapu iznākuma apspriešanu (dalījāmies ar rezultātiem uz padlet.com sienas), Izrunājām cilvēka rakstura īpašību sasaisti ar dažādām profesijām, veicamajiem pienākumiem tajās. Izrunājām veiksmīgus mērķu definēšanas priekšnosacījumus un kā mērķus iespējams grupēt. Pārrunājām, kas ir refleksija/pašrefleksija, kāpēc tā ir svarīga cilvēkam jebkurā vecumā. Noslēgumā secinājām, ka materiālos piedāvātais saturs bija vērtīgs un praktiski noderīgs.”

4. aktivitāte. Noslēguma jautājumi (ieteicamais laiks 10 min.)

**[11. slaids]**  Skolotājs lūdz atsaukt atmiņā visas aktivitātes, ko šodien darīja saistībā ar karjeru un rakstura iezīmēm un prasmēm. Diskusija:

* Vai kāda no tavām refleksijām tevi pārsteidza? Ja jā, kāpēc?
* Vai tev šķita noderīgi veidot refleksiju par savām stiprajām pusēm un pārdomāt, kā tas varētu attiekties uz tavu nākotni?
* Vai ir vēl kas, ko tu vēlētos izpētīt?

Skolotājs nodarbības beigās var ieteikt skolēniem domāt par nākotni regulāri, īpaši tad, kad viņi attīstīs jaunas vai esošas prasmes, mācoties vidusskolā un arī vēlāk pieaugot un nobriestot.

Kolēģu komentāri:

“Nesanāca ar visiem skolēniem izrunāt viņu atbildes piedāvātajās aktivitātēs. Iespējams, ja nodarbība būtu bijusi klātienē, nevis tiešsaistē, būtu izdevies labāk. Kā arī klātienē būtu labāk izdevušās skolēnu savstarpējās diskusijas,”

“Materiāls patika kā pamats ar pieturas punktiem, kas ļauj skolotājam pielāgot saturu un metodes konkrētam klases kolektīvam,”

“Materiāli ir labi, bet tomēr katrai klasei jāpielāgo,”

“Būtu jāņem vērā, ka nodarbība ir 40 minūšu gara. Izpētot materiālu, sapratu, ka ar vienu nodarbību nepietiks, tādēļ darbu veicām latviešu valodas un klases stundā. Manuprāt, ja es darbu būtu turpinājusi klases stundā pēc nedēļas, tad tam vairs nebūtu tādas efektivitātes. Papildus veiksme bija tā, ka diskusija, diskusijas kultūra ir viena no latviešu valodas tēmām – veiksmīgi izdevās izveidot starppriekšmetu saiti. Skolotājam jāņem vērā, ka atsevišķi jēdzieni būs skolēniem jāizskaidro, piemēram, pilsoniskums, proaktivitāte. Skolēniem, kam latviešu valoda nav dzimtā valoda, nebija skaidrs, kas ir zinātkāre (jauca ar ziņkārību).”

“Paldies par piedāvātajiem materiāliem! Domāju, ka klātienē šī nodarbība būtu vēl veiksmīgāka, jo vieglāk būtu organizēt pārejas – pāru darbs, visi kopā, individuāli utt.”